Predkladacia správa

Informácia o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru sa predkladá na základe úlohy uloženej ministrovi vnútra Slovenskej republiky  v bode D.2. uznesenia vlády Slovenskej republiky č. 979 z 10. októbra 2001 k návrhu odpovede vlády Slovenskej republiky na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej 9. až 18. októbra 2000. Uvedená úloha znie: „venovať trvalú pozornosť činnosti sekcie kontroly a inšpekčnej služby Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru“ a raz ročne informovať vládu Slovenskej republiky. Predmetná informácia sa predkladá ako ôsmy periodický materiál, pričom z informácie, ktorú vláda Slovenskej republiky vzala na vedomie v decembri 2008, nevyplynuli pre Ministerstvo vnútra Slovenskej republiky žiadne úlohy.
Predložená informácia o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru oboznamuje s počtom podaní a spôsobmi ich realizácie sekciou kontroly a inšpekčnej služby Ministerstva vnútra Slovenskej republiky za obdobie roku 2008,  prvého polroku 2009 a prijatými opatreniami.
Materiál nebol zaslaný na medzirezortné pripomienkové konanie vzhľadom na charakter a obsah informácie v súlade s ustanovením článku 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky.
Predkladaná informácia nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti a z toho dôvodu sa táto doložka pre posudzovanie vplyvov nevyhotovuje.